  Анжелика Тихонова корреспондент «Кафтанщики. Легенды русского оружия» нимаськись историяя чеберлыко сериал лэсьтыны чакла продюсеръёслэн «Океан Синема» компанизы. Малпамзыя, фильмез пыӵал-тӥрлык кылдытӥсьлэн Михаил Тимофеевич Калашниковлэн вордӥськем дырысеныз 100 ар тырмонлы сӥзёзы но 2019-тӥ арын огаз федерал телеканалын возьматозы. Суред Ижкарысь пыӵал-тӥрлык кылдытӥсьусточиос сярысь вералоз. Ӵектосэз кылдытӥсьёс Россиысь тодмо сценаристъёсын кенешизы но сое улонэ пыӵатыны коньдон утчало. Малпаназы — кунлэсь но ужбергатӥсьёслэсь, телеканалъёслэсь коньдонзэс кыскон, озьы ик калыклэсь краудфандинг амалэн уксёзэ бичаны, кызьы со вал, кылсярысь, «28 панфиловцев» фильмен. Со сярысь ивортэмын ӵектослэн сайтаз. Отын ик гожто, малпанлы Россилэн Кун Думаяз Удмуртилэсь депутат Андрей Исаев нырысь ик дурбасьтӥз шуыса. Фильмез историысь зэмос учыръёс но чеберлыко малпанъёс вылын лэсьтозы. Инъет луозы историяя музейёсысь но Удмуртиын улӥсьёслэн семья архивъёсысьтызы бичам материалъёс. Малпамъя, фильмлэн действиез элькунмылэн интывылаз революцилэсь азьло но граждан ож вакытэ ортчыны кулэ. Сериал выжыысь выжые кафтанщик луыса ужась семьялэн историез, тӧдьыослэн но гордъёслэн террорзылэн кышкытлыкез, кунгож сьӧрысь наёмникъёс но кулон баржаос, историысь тодмо адямиослэн — адмирал Колчаклэн но Лариса Рейснерлэн интызы сярысь вералоз. Фильм - данлык но батырлык, яратон но пӧян, ӟырдытлык но чигиськон валатонъёс сярысь. Ӵектосэз кылдытӥсьёс зол чузъяськись валанкылъёсты но уг жаляло: сага, драма, Ижкарысь «Тихий Дон». Валтӥсь геройёслы улэп кыльыны, данзэс но яратонзэс, кӧшкемыт вакытъёсы ас ужзылэсь лушкемлыксэ утьыны но, номыр шоры учкытэк, адями кыльыны кулэ луоз. Тегъёс: Лулчеберет Ижкар кино Удмуртия Россия МихаилКалашников история телевидение  